47 यात्रियों को लेकर ढाका जा रही बस खाई में गिरी, 17 लोगों की मौत; 30 घायल
Bangladesh (Dhaka) Road Accident - बांग्लादेश में रविवार को एक तेज रफ्तार बस के खाई में गिरने से 17 लोगों की मौत हो गई और 30 यात्री घायल हो गए। घायलों में भी 14 यात्रियों की हालत गंभीर है
बांग्लादेश में रविवार को एक तेज रफ्तार बस के खाई में गिरने से 17 लोगों की मौत हो गई और 30 यात्री घायल हो गए। घायलों में भी 14 यात्रियों की हालत गंभीर है। इससे मृतकों का आंकड़ा बढ़ सकता है। घायलों में मदारीपुर के अलग-अलग अस्पतालों में भर्ती करवाया गया है।
शोनाडांगा से ढाका के लिए रवाना हुई थी बस
मदारीपुर के पुलिस अधीक्षक मोहम्मद मसूद आलम ने बताया कि बस रविवार सुबह करीब 9 बजे शोनाडांगा से ढाका के लिए रवाना हुई थी। इसी दौरान मदारीपुर के पास टायर फट जाने से बस अनियंत्रित होकर खाई में जा गिरी। मौके पर ड्राइवर कंडक्टर समेत 15 लोगों की मौत हो गई थी। वहीं, दो ने इलाज के दौरान दम तोड़ दिया।
बस में सवार थे 47 यात्री
शोनाडांगा बस काउंटर के काउंटर मैन एमडी सबुज खान ने बताया कि बस जब शोनागांडा से रवाना हुई तो इसमें करीब 47 यात्री सवार थे। अगर रास्ते में अन्य यात्री भी बस में सवार हुए तो यात्रियों की संख्या 50 से ज्यादा भी हो सकती है। आमतौर पर ढाका जाने वाली ज्यादातर बसें फुल ही रहती हैं।
ओवरस्पीड के चलते होते हैं हादसे 
बचावकर्मी चंदन रॉय ने कहा कि इस एक्सप्रेस-वे पर पहले भी बस, निजी कार और माइक्रो बस हादसे का शिकार हो चुके हैं। लेकिन ये पहली बार है यहां इतना बड़ा हादसा हुआ है। एक्सप्रेस-वे पर ड्राइवर ओवरस्पीड करते हैं। ड्राइवरों की यही गलती आमतौर पर हादसों की वजह बनती है।